和李校書新題樂府十二首 上陽白髮人
作者：元稹
朝代：唐

paragraphs: 天寶年中花鳥使，撩花狎鳥含春思。
滿懷墨詔求嬪御，走上高樓半酣醉。
醉酣直入卿士家，閨闈不得偷廻避。
良人顧妾心死別，小女呼爺血垂淚。
十中有一得更衣，永配深宮作宮婢。
御馬南奔胡馬蹙，宮女三千合宮棄。
宮門一閉不復開，上陽花草青苔地。
月夜閑聞洛水聲，秋池暗度風荷氣。
日日長看提衆門，終身不見門前事。
近年又送數人來，自言興慶南宮至。
我悲此曲將徹骨，更想深冤復酸鼻。
此輩賤嬪何足言，帝子天孫古稱貴。
諸王在閤四十年，七宅六宮門戶閟。
隋煬枝條襲封邑，肅宗血胤無官位。
王無妃媵主無壻，陽亢陰淫結災累。
何如決壅順衆流，女遣從夫男作吏。